b'\n_START_ARTICLE_\n\xc5\xa0okki\n_START_SECTION_\nVerenkierto\xc5\xa1okki\n_START_PARAGRAPH_\nVerenkierto\xc5\xa1okilla tarkoitetaan verenkierron vakavaa h\xc3\xa4iri\xc3\xb6tilaa, jossa kiert\xc3\xa4v\xc3\xa4 veren m\xc3\xa4\xc3\xa4r\xc3\xa4 on joko riitt\xc3\xa4m\xc3\xa4t\xc3\xb6n verisuoniston tilavuuteen n\xc3\xa4hden tai verenkierto on heikentynyt. Seurauksena on riitt\xc3\xa4m\xc3\xa4t\xc3\xb6n verenkierto kudoksissa, jolloin solut eiv\xc3\xa4t saa riitt\xc3\xa4v\xc3\xa4sti happea ja ravinteita eik\xc3\xa4 kuona-aineita ja hiilidioksidia saada poistettua soluista._NEWLINE_Verenkierto\xc5\xa1okki voidaan jakaa useisiin eri tyyppeihin, joista t\xc3\xa4ss\xc3\xa4 yleisimmin k\xc3\xa4ytetyt:\n_START_SECTION_\nHypovoleeminen \xc5\xa1okki\n_START_PARAGRAPH_\nHypovoleeminen \xc5\xa1okki johtuu yleens\xc3\xa4 verenhukasta, joskus my\xc3\xb6s vakavasta nestehukasta, joka voi olla seurausta esimerkiksi voimakkaasta oksentelusta tai ripulista. T\xc3\xa4ll\xc3\xb6in verisuonistossa kiert\xc3\xa4v\xc3\xa4n veren m\xc3\xa4\xc3\xa4r\xc3\xa4 on liian pieni verisuoniston tilavuuteen n\xc3\xa4hden, jolloin verenpaine laskee ja kudosten hapensaanti heikkenee. Yleens\xc3\xa4 \xc5\xa1okissa ihminen on menett\xc3\xa4nyt jopa viidenneksen verest\xc3\xa4\xc3\xa4n. Sek\xc3\xa4 ulkoiset ett\xc3\xa4 sis\xc3\xa4iset verenvuodot voivat johtaa \xc5\xa1okkiin._NEWLINE_Oireita ovat yleinen tuskaisuus, hikoilu, hengityksen tihentyminen ja kalpea iho; my\xc3\xb6s sekavuus ja tajunnan h\xc3\xa4m\xc3\xa4rtyminen ovat mahdollisia. Yleist\xc3\xa4 on my\xc3\xb6s janoisuus, mutta sit\xc3\xa4 ei voi helpottaa juomalla, sill\xc3\xa4 se johtaa oksenteluun suoliston lamaantumisen vuoksi. Syke on nopea ja heikko, raajojen k\xc3\xa4rkiosat aluksi viile\xc3\xa4t ja my\xc3\xb6hemmin kylm\xc3\xa4nhikiset._NEWLINE_\xc5\xa0okkipotilaan verenvuodot on tyrehdytett\xc3\xa4v\xc3\xa4, on peitelt\xc3\xa4v\xc3\xa4 potilas l\xc3\xa4mpim\xc3\xa4sti ja asetettava potilaan jalat koholle. Samalla on varmistuttava siit\xc3\xa4, ett\xc3\xa4 potilaan hengitystiet pysyv\xc3\xa4t avoimina \xe2\x80\x93 tajuton potilas on k\xc3\xa4\xc3\xa4nnett\xc3\xa4v\xc3\xa4 kylkiasentoon. Loukkaantunutta potilasta on k\xc3\xa4sitelt\xc3\xa4v\xc3\xa4 varoen, sill\xc3\xa4 kipu pahentaa oireita. Sis\xc3\xa4isten verenvuotojen tapauksissa vaaditaan v\xc3\xa4lit\xc3\xb6nt\xc3\xa4 sairaalahoitoa. Menetetty veritilavuus korvataan mahdollisimman pian antamalla suonensis\xc3\xa4isesti nesteit\xc3\xa4.\n_START_SECTION_\nMatalavastuksinen (vasodilatorinen) \xc5\xa1okki\n_START_PARAGRAPH_\nVasodilatorinen \xc5\xa1okki johtuu verisuonten laajenemisesta, jolloin kiert\xc3\xa4v\xc3\xa4 verim\xc3\xa4\xc3\xa4r\xc3\xa4 ei riit\xc3\xa4 yll\xc3\xa4pit\xc3\xa4m\xc3\xa4\xc3\xa4n riitt\xc3\xa4v\xc3\xa4\xc3\xa4 verenpainetta. Seuraukset ovat samat kuin hypovoleemisessa \xc5\xa1okissa. Syit\xc3\xa4 verisuonten laajenemiseen on useita. Tyypillinen esimerkki on anafylaktinen \xc5\xa1okki, jossa allerginen reaktio vaikkapa hy\xc3\xb6nteisen pistolle tai ruoka-aineelle saa aikaan verisuonia laajentavien v\xc3\xa4litt\xc3\xa4j\xc3\xa4aineiden (muun muassa histamiini) vapautumisen. Muita mahdollisia aiheuttajia ovat verenmyrkytys tai endotoksemia vaikean infektion yhteydess\xc3\xa4._NEWLINE_Tavallisia oireita anafylaktisessa \xc5\xa1okissa ovat hengitysvaikeudet sek\xc3\xa4 kasvojen, suun ja nielun turpoaminen. Lis\xc3\xa4ksi nokkosrokon tyyppinen ihottuma on mahdollinen. Muuten matalavastuksisen \xc5\xa1okin oireet muistuttavat hypovoleemisen \xc5\xa1okin oireita, mutta iho on yleens\xc3\xa4 l\xc3\xa4mmin ja sen verenkierto on kohtalaisen hyv\xc3\xa4._NEWLINE_Anafylaktisen \xc5\xa1okin oireita helpottaa kortisoni (esimerkiksi kyypakkaus), mutta se ei korvaa jatkohoitoa. Jos potilaalla on mukana oma ensiapul\xc3\xa4\xc3\xa4ke, h\xc3\xa4nelle pit\xc3\xa4\xc3\xa4 antaa adrenaliinia. Muuten ensiapu on sama kuin hypovoleemisessa \xc5\xa1okissa.\n_START_SECTION_\nKardiogeeninen \xc5\xa1okki\n_START_PARAGRAPH_\nKardiogeeninen \xc5\xa1okki johtuu syd\xc3\xa4men toimintah\xc3\xa4iri\xc3\xb6st\xc3\xa4 kuten syd\xc3\xa4ninfarktista: syd\xc3\xa4nlihas ei syyst\xc3\xa4 tai toisesta jaksa pumpata riitt\xc3\xa4v\xc3\xa4sti verta kudoksille. Oireet ja ensiapu kuten hypovoleemisessa \xc5\xa1okissa.\n_START_SECTION_\nDiabeettinen \xc5\xa1okki (insuliini\xc5\xa1okki)\n_START_PARAGRAPH_\nDiabeettinen \xc5\xa1okki johtuu verensokerin pitoisuuden laskemisesta liian alas joko elimist\xc3\xb6n itse tuottaman tai (tavallisemmin) ruiskeena annetun insuliinin liian suuren m\xc3\xa4\xc3\xa4r\xc3\xa4n vuoksi. Verensokeria alentavia tekij\xc3\xb6it\xc3\xa4 voivat olla aterian poisj\xc3\xa4\xc3\xa4nti tai viiv\xc3\xa4styminen, liian suuri insuliiniannos tai alkoholink\xc3\xa4ytt\xc3\xb6. T\xc3\xa4llainen \xc5\xa1okki saattaa olla hengenvaarallinen, sill\xc3\xa4 glukoosi toimii aivojen l\xc3\xa4hes ainoana energianl\xc3\xa4hteen\xc3\xa4 ja niiden on saatava glukoosia jatkuvasti verenkierron kautta._NEWLINE_Alkuvaiheessa oireita ovat voimattomuus ja v\xc3\xa4symys. Potilas saattaa my\xc3\xb6s valittaa p\xc3\xa4\xc3\xa4ns\xc3\xa4rky\xc3\xa4. Muita tyypillisi\xc3\xa4 oireita ovat kalpeus ja huonovointisuus, heikotus ja vapina, hikoilu ja kouristukset sek\xc3\xa4 sekavuus tai joskus aggressiivisuus. Puhe voi muistuttaa humalaisen sammallusta. Lopulta \xc5\xa1okki johtaa ilman hoitoa tajuttomuuteen ja jopa kuolemaan._NEWLINE_Ensiapuna sairastuneelle tulee v\xc3\xa4litt\xc3\xb6m\xc3\xa4sti antaa sokeripitoista sy\xc3\xb6t\xc3\xa4v\xc3\xa4\xc3\xa4 tai juotavaa, jos h\xc3\xa4n on siin\xc3\xa4 m\xc3\xa4\xc3\xa4rin tajuissaan, ett\xc3\xa4 pystyy itse sy\xc3\xb6m\xc3\xa4\xc3\xa4n tai juomaan. Tajuttomalle ei saa laittaa mit\xc3\xa4\xc3\xa4n kiinte\xc3\xa4\xc3\xa4 suuhun tukehtumisriskin vuoksi, mutta h\xc3\xa4nen suunsa limakalvoille ja ikeniin voidaan sivell\xc3\xa4 hunajaa tai vastaavaa sokeripitoista seosta. Tajuton potilas on k\xc3\xa4\xc3\xa4nnett\xc3\xa4v\xc3\xa4 kylkiasentoon ja on varmistettava hengitysteiden avoimuus. T\xc3\xa4m\xc3\xa4n j\xc3\xa4lkeen on soitettava h\xc3\xa4t\xc3\xa4numeroon. Hoitamaton diabeettinen \xc5\xa1okki aiheuttaa vakavia aivovaurioita tai jopa kuoleman.\n_START_SECTION_\nKipu\xc5\xa1okki\n_START_PARAGRAPH_\nKipu\xc5\xa1okki on tila, jossa ihminen kokee niin voimakkaan kivun tunteen, ett\xc3\xa4 menee \xc5\xa1okkiin tai py\xc3\xb6rtyy.\n_START_SECTION_\nTraumaattiseen psyykkiseen kriisiin liittyv\xc3\xa4 \xc5\xa1okki\n_START_PARAGRAPH_\nPsyykkisi\xc3\xa4 traumoja voivat olla \xc3\xa4killiset el\xc3\xa4m\xc3\xa4ntilanteet, kuten l\xc3\xa4heisen odottamaton kuolema tai joutuminen onnettomuuden tai rikoksen kanssa tekemisiin (ei v\xc3\xa4ltt\xc3\xa4m\xc3\xa4tt\xc3\xa4 uhrin ominaisuudessa; my\xc3\xb6s silminn\xc3\xa4kij\xc3\xa4t ja auttajat saavat monesti psyykkisi\xc3\xa4 traumoja). Suuret luonnonkatastrofit voivat aiheuttaa psyykkisen trauman suurelle joukolle ihmisi\xc3\xa4._NEWLINE_\xc5\xa0okki on traumaattisen psyykkisen kriisin ensimm\xc3\xa4inen vaihe, joka alkaa heti laukaisevan tilanteen tapahduttua. Se on suojareaktio, joka auttaa suojautumaan yll\xc3\xa4tt\xc3\xa4v\xc3\xa4lt\xc3\xa4 ja j\xc3\xa4rkytt\xc3\xa4v\xc3\xa4lt\xc3\xa4 tiedolta, jota mieli ei sill\xc3\xa4 hetkell\xc3\xa4 pysty k\xc3\xa4sittelem\xc3\xa4\xc3\xa4n. Vaihe voi kest\xc3\xa4\xc3\xa4 jopa muutaman vuorokauden ajan. \xc5\xa0okissa ihminen ei pysty k\xc3\xa4sitt\xc3\xa4m\xc3\xa4\xc3\xa4n tapahtunutta tai kielt\xc3\xa4\xc3\xa4 sen. Ihmisten reagointi tilanteeseen vaihtelee \xe2\x80\x93 moni lamaantuu ja n\xc3\xa4ytt\xc3\xa4\xc3\xa4 ulosp\xc3\xa4in tyynelt\xc3\xa4, osa (noin 10\xe2\x80\x9320\xc2\xa0% ihmisist\xc3\xa4) taas joutuu sekavuustilaan, joka ilmenee esimerkiksi huutona ja itkuna. J\xc3\xa4lkeenp\xc3\xa4in monet eiv\xc3\xa4t pysty muistamaan vaiheen tapahtumia, mutta usein tyypillist\xc3\xa4 \xc5\xa1okille on, ett\xc3\xa4 onnettomuustilanteesta j\xc3\xa4\xc3\xa4 aivoihin vahva muistij\xc3\xa4lki pienimpi\xc3\xa4 yksityiskohtia my\xc3\xb6ten, jotka my\xc3\xb6hemmin saattavat palautua mieleen takaumina. Tietoisuuden tasossa saattaa tapahtua muutoksia; esimerkiksi aika voi tuntua hidastuvan. Tunteet saattavat \xc5\xa1okkitilanteessa kytkeyty\xc3\xa4 \xe2\x80\x9dpois p\xc3\xa4\xc3\xa4lt\xc3\xa4\xe2\x80\x9d, jolloin ihminen kyll\xc3\xa4 havainnoi ymp\xc3\xa4rill\xc3\xa4\xc3\xa4n tapahtuvat j\xc3\xa4rkytt\xc3\xa4v\xc3\xa4tkin asiat mutta ne eiv\xc3\xa4t aiheuta esimerkiksi surua tai kauhua. Olo voi tuntua ep\xc3\xa4todelliselta ja unenomaiselta._NEWLINE_\xc5\xa0okkivaiheen psyykkist\xc3\xa4 hoitamista on konkreettisen suojan ja turvan saaminen. T\xc3\xa4llaisena toimii esimerkiksi kokemus siit\xc3\xa4, ett\xc3\xa4 auttajat hallitsevat tilanteen ja k\xc3\xa4ytt\xc3\xa4ytyv\xc3\xa4t asianmukaisesti. Konkreettisia auttamistoimenpiteit\xc3\xa4 ovat vaikkapa ensiapu ruumiillisiin vammoihin, l\xc3\xa4mpim\xc3\xa4n huovan ojentaminen ja asiallinen tiedottaminen._NEWLINE_\xc5\xa0okkivaihe muuttuu v\xc3\xa4hitellen reaktiovaiheeksi osana psyykkisen kriisin luonnollista kulkua.'